Szám: 7/2018/P

**Jegyzőkönyv**

**Készült**: A Pénzügyi Bizottság és a Térségfejlesztési Bizottság 2018. január 26-i, a Megyeháza Zrínyi Miklós termében tartott együttes üléséről.

**Jelen vannak**: a mellékelt jelenléti ívek szerint

**Fodor Márk**: Köszönti az ülésen megjelenteket és megállapítja, hogy a Térségfejlesztési Bizottság a jelen lévő 9 fővel határozatképes. Kérdezi, hogy a bizottság tagjai egyetértenek-e a javasolt napirendi pontokkal.

**1/2018. (I.26.) TB számú határozat**

*A Zala Megyei Közgyűlés Térségfejlesztési Bizottsága az elnök által előterjesztett napirendet 9 igen szavazattal egyhangúlag elfogadta.*

**Zakó László**: Köszönti az együttes bizottsági ülésen résztvevőket. Góra Balázs jelezte, hogy nem tud részt venni a mai ülésen. Megállapítja, hogy a Pénzügyi Bizottság a jelen lévő 4 taggal határozatképes. Megkérdezi a Pénzügyi Bizottság tagjait, hogy elfogadják-e az előzetesen megküldött napirendet, illetve kérdés, észrevétel van-e?

**1/2018. (I.26.) PB számú határozat**

*A Zala Megyei Közgyűlés Pénzügyi Bizottsága az elnök által előterjesztett napirendet 4 igen szavazattal egyhangúlag elfogadta.*

**Napirend tárgyalása:**

1. **Rendelet-tervezet a Zala Megyei Önkormányzat 2017. évi költségvetésének módosítására.**

**Fodor Márk**: Felkéri Hellerné Vizsy Ritát az előterjesztés szóbeli kiegészítésére.

**Hellerné Vizsy Rita**: A 2017. évi költségvetés a bérkompenzációval, a 2018. évi állami támogatás előlegével, a hivatal nyertes pályázatával, időközi választásra kapott bevételekkel került módosításra. Ezen kívül pályázatokat érintő előirányzat módosításokra került sor, amelyek többletkiadással nem járnak. A módosítások után a költségvetés főösszege 650.998 e Ft-ra változik.

**Fodor Márk**: Megkérdezi a bizottsági tagokat, hogy van-e észrevétel, illetve kérdés napirendi ponttal kapcsolatban.

A Térségfejlesztési Bizottság tagjai részéről hozzászólás nem volt.

**Zakó László**: Megkérdezi a Pénzügyi Bizottság tagjait, hogy az előterjesztéssel kapcsolatban van-e kérdés, illetve hozzászólás.

A Pénzügyi Bizottság tagjai részéről hozzászólás nem volt.

**Zakó László**:Az anyagban olvasható, hogy tárgyi eszköz értékesítésből, illetve vadkár miatti kártérítésből származó bevétel volt. Mi volt ez pontosan?

**Dr. Mester László**:Elnök Úr gépjárműve hazafelé menet vaddal ütközött. A Vadásztársasággal folytatott tárgyalás eredményeként a gépkocsiban keletkezett kár önrészének 50%-át megtérítették. A Hivatalnál és az Önkormányzatnál is történt tárgyi eszköz értékesítés. A Hivatalnál jelentkezik bevételként pl. a képviselők részére értékesített laptopok ellenértéke.

**2/2018. (I.26.) PB számú határozat**

*A Zala Megyei Közgyűlés Pénzügyi Bizottsága a „Rendelet-tervezet a Zala Megyei Önkormányzat 2017. évi költségvetésének módosítására” című napirendi pontot 4 igen szavazattal egyhangúlag elfogadta.*

**2/2018. (I.26.) TB számú határozat**

*A Zala Megyei Közgyűlés Térségfejlesztési Bizottsága a „Rendelet-tervezet a Zala Megyei Önkormányzat 2017. évi költségvetésének módosítására” című napirendi pontot 7 igen szavazattal 2 fő tartózkodása mellett elfogadta.*

**2. Rendelet-tervezet a Zala Megyei Önkormányzat 2018. évi költségvetéséről**

**Fodor Márk**: Felkéri Hellerné Vizsy Ritát az előterjesztés szóbeli kiegészítésére.

**Hellerné Vizsy Rita**: Az előterjesztés tartalmaz egy határozati javaslatot és rendelet-tervezetet. A határozati javaslat meghozatalát az ÁHT írja elő, ami az adósságot keletkeztető ügyletekből eredő fizetési kötelezettségek összegének 3 évre történő megállapításáról szól.

A rendelet-tervezetben a kiadások és bevételek főösszege 702.882 e Ft-ban került meghatározásra. A 2017. évi költségvetés eredeti főösszege 487.974 e Ft volt. A különbség nagy része a pályázatokból adódik. Több pályázat év közben indult, idén már egész évi kiadásokkal számoltunk. A kiadások a tavalyi bázison kerültek megtervezésre. A járulékok csökkentek az elmúlt évhez képest.

A többéves kihatással járó döntések között szerepelnek a pályázatok évenkénti kiadásai is a kitüntető címekről, díjakról szóló rendelet kiadási tételei.

**Fodor Márk**: Megkérdezi a bizottsági tagokat, hogy van-e észrevétel, illetve kérdés napirendi ponttal kapcsolatban.

A Térségfejlesztési Bizottság tagjai részéről hozzászólás nem volt.

**Zakó László**: Megkérdezi a Pénzügyi Bizottság tagjait, hogy az előterjesztéssel kapcsolatban van-e kérdés, illetve hozzászólás.

A Pénzügyi Bizottság tagjai részéről hozzászólás nem volt.

**Zakó László**:A rendelet tervezetben szerepel, hogy bizonyos esetekben a közgyűlés felhatalmazza elnökét két közgyűlés közötti időszakban pályázat benyújtására, azzal, hogy a testület a soron következő ülésén dönt a pályázat benyújtásának jóváhagyásáról. Mi van abban az esetben, ha a közgyűlés mégsem hagyja jóvá a pályázat benyújtását?

**Dr. Mester László**: Ebben az esetben visszavonásra kerül majd a pályázat.

**Zakó László**:Elmondja, hogy a Jobbik tartózkodni fog a szavazás során, mivel véleményük szerint nagyobb szerepet kellene a megyei önkormányzatoknak betölteni. Ezt követően szavazásra bocsátotta az előterjesztést.

**3/2018. (I.26.) PB számú határozat**

*A Zala Megyei Közgyűlés Pénzügyi Bizottsága a „Rendelet-tervezet a Zala Megyei Önkormányzat 2018. évi költségvetéséről” című Előterjesztést 3 igen szavazattal, 1 fő tartózkodása mellett elfogadta.*

**Fodor Márk**:Megkéri a Térségfejlesztési Bizottság tagjait, hogy az előterjesztésben szereplő határozati javaslatról szavazzanak.

**3/2018. (I.26.) TB számú határozat**

*A Zala Megyei Közgyűlés Térségfejlesztési Bizottsága a „Rendelet-tervezet a Zala Megyei Önkormányzat 2018. évi költségvetéséről” című előterjesztésben szereplő határozati javaslatot 7 igen szavazattal 2 fő tartózkodása mellett elfogadta.*

**Fodor Márk**: Megkéri a Térségfejlesztési Bizottság tagjait, hogy a 2018. évi költségvetési rendeletről szavazzanak.

**4/2018. (I.26.) TB számú határozat**

*A Zala Megyei Közgyűlés Térségfejlesztési Bizottsága a „Rendelet-tervezet a Zala Megyei Önkormányzat 2018. évi költségvetéséről” című előterjesztésben szereplő rendelet-tervezetet 7 igen szavazattal 2 fő tartózkodása mellett elfogadta.*

**3. Rendelet-tervezet a Zala Megyei Közgyűlés Szervezeti és Működési Szabályzatáról szóló 3/2004. (II. 20.) ÖR számú rendelet módosításáról. A Zala Megyei Önkormányzat és a megyei nemzetiségi önkormányzatok közötti megállapodás felülvizsgálata**

**Fodor Márk**:Kérdezi, hogy a Hivatal részéről kívánja-e valaki szóban kiegészíteni az előterjesztést.

**Dr. Mester László**:Módosult a nemzetiségek jogairól szóló törvény, ezért szükséges a nemzetiségi önkormányzatokkal kötött megállapodásokat felülvizsgálni, melynek egyébként törvényi határideje január 31. Az együttműködési megállapodásokban bekövetkezett változásokat ugyanezen törvény előírása szerint az SZMSZ-en is át kell vezetni.

**Fodor Márk**: Megkérdezi a bizottsági tagokat, hogy van-e észrevétel, illetve kérdés napirendi ponttal kapcsolatban.

A Térségfejlesztési Bizottság tagjai részéről hozzászólás nem volt.

**Zakó László**: Megkérdezi a Pénzügyi Bizottság tagjait, hogy az előterjesztéssel kapcsolatban van-e kérdés, illetve hozzászólás.

A Pénzügyi Bizottság tagjai részéről hozzászólás nem volt.

**Zakó László:** A megállapodásban szerepel, hogy gondoskodunk a jelnyelvi tolmácsról a nemzetiségi önkormányzatok ülésén. Fel van erre a Hivatal készülve?

**Dr. Mester László**: Ha lesz rá igény, úgy keresünk megoldást az ilyen jellegű igényekre.

**4/2018. (I.26.) PB számú határozat**

*A Zala Megyei Közgyűlés Pénzügyi Bizottsága a „Rendelet-tervezet a Zala Megyei Közgyűlés Szervezeti és Működési Szabályzatáról szóló 3/2004. (II. 20.) ÖR számú rendelet módosításáról. A Zala Megyei Önkormányzat és a megyei nemzetiségi önkormányzatok közötti megállapodás felülvizsgálata” című napirendi pontot 4 igen szavazattal egyhangúlag elfogadta.*

**5/2018. (I.26.) TB számú határozat**

*A Zala Megyei Közgyűlés Térségfejlesztési Bizottsága a „Rendelet-tervezet a Zala Megyei Közgyűlés Szervezeti és Működési Szabályzatáról szóló 3/2004. (II. 20.) ÖR számú rendelet módosításáról. A Zala Megyei Önkormányzat és a megyei nemzetiségi önkormányzatok közötti megállapodás felülvizsgálata” című napirendi pontot 9 igen szavazattal egyhangúlag elfogadta.*

**4. A Zala Megyei Területfejlesztési Ügynökség Közhasznú Nonprofit Kft. 2018. évi üzleti tervének elfogadása, valamint Szervezeti és Működési Szabályzatának módosítása**

**Fodor Márk**: Köszönti Bali József ügyvezető Urat, kéri ismertesse röviden az előterjesztést.

**Bali József**: Az üzleti tervet a tőlünk megszokott részletezettséggel állítottuk össze. Az üzleti terv döntően a Zala Megyei Területfejlesztési Ügynökség Közhasznú Nonprofit Kft. által konzorciumi partnerként megvalósítandó pályázatok végrehajtásához szükséges kiadásokat tartalmazza. Az előterjesztésben is rögzítésre került, hogy a Kft. likviditása a Zala Megyei Önkormányzat támogatásával biztosítható. Az SZMSZ módosítása jogszabályi aktualizálás miatt vált szükségessé.

**Fodor Márk**: Megkérdezi a bizottsági tagokat, hogy van-e észrevétel, illetve kérdés a napirendi ponttal kapcsolatban.

**Zakó László**: Kérdezte, hogy az ügyvezető Úr főállásban látja-e el a feladatait? Az SZMSZ-ben néhány helyen az ügyvezető egyes számban, néhány helyen pedig többes számban szerepel. Mi ennek az oka? Az SZMSZ-ben munkaügyi nyilvántartás résznél az szerepel, hogy a végzettséget, képzettséget igazoló dokumentumok másolatát titkos iratként kell kezelni, véleménye szerint ezt fel kell oldani, hiszen akár nem valódi tartalmú végzettségi iratok is lehetnek a személyi anyagokban.

**Bali József**: Megbízási szerződéssel látja el az ügyvezetői feladatokat. Az SZMSZ-ben azért szerepel az ügyvezetők kifejezés többes számban, hogy meg legyen a lehetősége annak, hogy több ügyvezető is legyen. Bizottsági Elnök Úrral azonos időben szereztek diplomát, így személye vonatkozásában talán nem merül fel, hogy nem valós tartalmú iratok szerepelnek a személyi anyagban.

**5/2018. (I.26.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Területfejlesztési Ügynökség Közhasznú Nonprofit Kft. 2018. évi üzleti tervének elfogadása, valamint Szervezeti és Működési Szabályzatának módosítása” című napirendi pontot 4 igen szavazattal egyhangúlag elfogadta.*

**6/2018. (I.26.) TB számú határozat**

*A Zala Megyei Közgyűlés Térségfejlesztési Bizottsága „A Zala Megyei Területfejlesztési Ügynökség Közhasznú Nonprofit Kft. 2018. évi üzleti tervének elfogadása, valamint Szervezeti és Működési Szabályzatának módosítása” című napirendi pontot 9 igen szavazattal egyhangúlag elfogadta.*

**5. A Zala Megyei Integrált Területi Program 3.3 módosítása**

**Fodor Márk**:Kérdezi, hogy a Hivatal részéről kívánja-e valaki szóban kiegészíteni az előterjesztést.

**Dr. Mester László**: Röviden ismertette a legfontosabb módosításokat – 1. intézkedésen 262 millió Ft maradványforrás ipari parkok fejlesztésére, a 3.2.2. felhívás 1,3 milliárd Ft-os maradványforrása önkormányzati épületek energetikai megújítására, a szociális alapellátás fejlesztése 197 millió Ft-os maradványforrása orvosi rendelők felújítására kerül biztosításra, illetve beillesztésre került a Mura Program megvalósulását célzó 150 millió Ft-os többlettámogatás is. Az új felhívások az idei évben kerülhetnek meghirdetésre.

**Fodor Márk**: Megkérdezi a bizottsági tagokat, hogy van-e észrevétel, illetve kérdés a napirendi ponttal kapcsolatban.

**Zakó László**: Véleménye szerint a melléklet 13. oldalán helyesírási hiba található. Az „úgy, mint” kifejezés teljesen más értelmet ad a mondatnak.

**6/2018. (I.26.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Integrált Területi Program 3.3 módosítása” című napirendi pontot 4 igen szavazattal egyhangúlag elfogadta.*

**7/2018. (I.26.) TB számú határozat**

*A Zala Megyei Közgyűlés Térségfejlesztési Bizottsága „A Zala Megyei Integrált Területi Program 3.3 módosítása” című napirendi pontot 9 igen szavazattal egyhangúlag elfogadta.*

**6. A Zala Megyei Önkormányzat által benyújtott pályázat jóváhagyása**

**Fodor Márk**:Kérdezi, hogy a Hivatal részéről kívánja-e valaki szóban kiegészíteni az előterjesztést.

**Dr. Laki Tamás**: Tavalyi évben is sikerrel nyújtottuk be a pályázatot Kovászna megyével. A BGA testvér-települési pályázat 2018. évi felhívására szintén közösen pályázunk. A pályázat tartalma a gyümölcstermesztés és annak feldolgozásához kapcsolódó lehetőségek.

**Fodor Márk**: Megkérdezi a bizottsági tagokat, hogy van-e észrevétel, illetve kérdés a napirendi ponttal kapcsolatban.

**Zakó László**: Ellenzéki képviselő miért nem lehet tagja a delegációnak? Javasolja, hogy Völgyi Zoltán Urat, ezen terület szakértőjét vegyék fel a delegáció tagjai közé.

**Fodor Márk**: Elmondta, hogy ő még egy ilyen delegációban nem vett részt 2002 óta, nem tudja, hogy működik a tagok kiválasztása. Az előterjesztés nem a delegáció tagjairól, hanem a pályázatról szól. Alelnök Úr jelen van az ülésen, hallotta Zakó Úr ez irányú kérését. Kérdezi Völgyi Zoltánt, neki mi a véleménye ezzel kapcsolatban.

**Völgyi Zoltán**: Elmondta, hogy ő akár szívesen is fogadja a Kovászna megyei delegáció tagjait, nem feltétlen kiutazási szándékkal.

**7/2018. (I.26.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Önkormányzat által benyújtott pályázat jóváhagyása” című napirendi pontot 4 igen szavazattal egyhangúlag elfogadta.*

**8/2018. (I.26.) TB számú határozat**

*A Zala Megyei Közgyűlés Térségfejlesztési Bizottsága „A Zala Megyei Önkormányzat által benyújtott pályázat jóváhagyása” című napirendi pontot 9 igen szavazattal egyhangúlag elfogadta.*

**7. Tájékoztató a Zala Megyei Önkormányzati Hivatal által elvégzett feladatokról.**

**Fodor Márk**:Kérdezi, hogy a Hivatal részéről kívánja-e valaki szóban kiegészíteni az előterjesztést.

**Dr. Mester László:** Az előterjesztés részletes. Amennyiben kérdés van, szívesen válaszol.

**Fodor Márk**: Megkérdezi a bizottsági tagokat, hogy van-e észrevétel, illetve kérdés a napirendi ponttal kapcsolatban.

**Zakó László**: Melyik az a 6 szervezet, amellyel kapcsolatban adminisztratív feladatokat lát el a Pénzügyi Osztály?

**Dr. Mester László**: A Zala Megyei Önkormányzat, a Zala Megyei Önkormányzati Hivatal, a Zala Megyei Roma Nemzetiségi Önkormányzat, a Zala Megyei Horvát Nemzetiségi Önkormányzat, a Zala Megyei Horvát Nemzetiségi Önkormányzatok Társulása és az M9 Térségi Fejlesztési Tanács.

**8/2018. (I.26.) PB számú határozat**

*A Zala Megyei Közgyűlés Pénzügyi Bizottsága a „Tájékoztató a Zala Megyei Önkormányzati Hivatal által elvégzett feladatokról” című napirendi pontot 4 igen szavazattal egyhangúlag elfogadta.*

**9/2018. (I.26.) TB számú határozat**

*A Zala Megyei Közgyűlés Térségfejlesztési Bizottsága a „Tájékoztató a Zala Megyei Önkormányzati Hivatal által elvégzett feladatokról” című napirendi pontot 9 igen szavazattal egyhangúlag elfogadta.*

**Fodor Márk:** Az együttes ülést bezárja. A Területfejlesztési Bizottság rövid szünetet tart, majd azt követően folytatja a munkát.

K.m.e.

 Fodor Márk Zakó László

a Térségfejlesztési Bizottság elnöke a Pénzügyi Bizottság elnöke

 Nagy Kálmán Pintér László

a Térségfejlesztési Bizottság tagja a Pénzügyi Bizottság alelnöke